Gautengers kan weer jag | Landbou
Dit is min dat jy kans kry om aan te lê op 'n bok wat plankdwars staan, soos die foto op 'n teiken. Leer dus om driedimensioneel na 'n bok te kyk sodat jy die belangrike organe kan visualiseer
Die WhatsApp- en SMS-boodskappe het behoorlik gevlieg toe me. Barbara Creecy, minister vir omgewingsake, bosbou en visserye, se afkondiging in die Staatskoerant Maandagaand aandui dat jagters in Gauteng na ander provinsies mag reis om wildsvleis vir die pot te gaan jag.
Mense wat wild oes om getalle te beheer, mag ook oor die provinsie se grense reis.
Gemoedere onder wildboere en jagters aan weerskante van Gauteng se grense het hoog geloop sedert pres. Cyril Ramaphosa vroeër 'n verbod op reis vir ontspanningsdoeleindes oor die provinsie se grense aangekondig het in die hoop om die verspreiding van die derde vlaag covid-19-besmettings te stuit.
Die meeste van Suid-Afrika se benuttingsjagters woon in Gauteng en die meeste wildplase is in ander provinsies. Dit was frustrerend vir jagters wat reeds jagtogte bespreek en deposito's betaal het, en ook vir wildboere wat die inkomste van plaaslike benuttingsjagters broodnodig het om hul boerderye se kontantvloei aan die gang te hou.
Vanjaar is die tweede opeenvolgende jaar waarin die wildbedryf grootliks van plaaslike benuttingsjagters afhanklik is omdat reisbeperkings reg oor die wêreld internasionale trofeejag aan bande gelê het.
Creecy se nuutste regulasies maak ook voorsiening vir die opening van wildparke, botaniese tuine, dieretuine en akwariums, maar sy het nog nie toestemming gegee dat wild- of biodiversiteitveilings in persoon bygewoon mag word nie. Alle veilings is opgeskort tot 11 Julie.
Jagtogte en besoeke aan parke, botaniese tuine, dieretuine en akwariums is steeds onderhewig aan die covid-19-regulasies en beperkinge wat geld.